CELEX: 22014D0803
Language: lt
Date: 1412899200000
Title: 2014/803/ES: 2014 m. spalio 10 d. ES ir Šveicarijos jungtinio komiteto sprendimas Nr. 1/2014, kuriuo nustatomi atleidimo nuo 2009 m. birželio 25 d. Europos bendrijos ir Šveicarijos Konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių I priedo 3 straipsnio 3 dalies pirmoje pastraipoje nurodytos prievolės perduoti duomenis atvejai

18.11.2014   
            
            
               LT
            
            
               Europos Sąjungos oficialusis leidinys
            
            
               L 331/38
            
         ES IR ŠVEICARIJOS JUNGTINIO KOMITETO SPRENDIMAS Nr. 1/2014
   2014 m. spalio 10 d.
   kuriuo nustatomi atleidimo nuo 2009 m. birželio 25 d. Europos bendrijos ir Šveicarijos Konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių I priedo 3 straipsnio 3 dalies pirmoje pastraipoje nurodytos prievolės perduoti duomenis atvejai
   
      (2014/803/ES)
   
   JUNGTINIS KOMITETAS,
   atsižvelgdamas į 2009 m. birželio 25 d. Europos bendrijos ir Šveicarijos Konfederacijos susitarimą dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių (toliau – Susitarimas), ypač į jo 21 straipsnio 3 dalį kartu su jo I priedo 3 straipsnio 3 dalies antra pastraipa;
   kadangi:
   
               (1)
            
            
               Susitarimo tikslas – išlaikyti tikrinimų ir formalumų gabenant prekes per sienas supaprastinimo lygį ir išlaikyti sklandžią abiejų susitariančiųjų šalių tarpusavio prekybą, kartu užtikrinant aukštą tiekimo grandinės saugumo lygį;
            
         
               (2)
            
            
               susitariančiosios šalys įsipareigojo savo atitinkamose teritorijose užtikrinti lygiavertį saugumo lygį, taikydamos Europos Sąjungoje galiojančių teisės aktų nustatytas priemones;
            
         
               (3)
            
            
               kai prekės iš vienos susitariančiosios šalies muitų teritorijos vežamos į trečiąją šalį per kitos susitariančiosios šalies muitų teritoriją, pirmosios susitariančiosios šalies kompetentinga institucija jai pateiktoje išvežimo bendrojoje deklaracijoje nurodytus saugumo duomenis perduoda antrosios susitariančiosios šalies kompetentingai institucijai;
            
         
               (4)
            
            
               Jungtinis komitetas gali nustatyti atvejus, kai perduoti šią informaciją nebūtina, jei tai nesukelia poveikio Susitarimu užtikrinamam saugumo lygiui;
            
         
               (5)
            
            
               Europos Sąjungos valstybės narės ir Šveicarijos Konfederacija yra Čikagos tarptautinės civilinės aviacijos konvencijos susitariančiosios šalys; pagal tos konvencijos 17 priedą, siekiant apsaugoti tarptautinę aviaciją nuo neteisėto įsikišimo, oro vežėjai prieš pakrovimą tikrina viso orlaivio krovinio saugumą;
            
         
               (6)
            
            
               Europos bendrijai ir Šveicarijos Konfederacijai yra privalomas 1999 m. birželio 21 d. sudarytas oro transporto susitarimas, kuriuo reglamentuojamas aviacijos saugumas ir sauga,
            
         NUSPRENDĖ:
   1 straipsnis
   Susitarimo I priedo 3 straipsnio 3 dalies pirmoje pastraipoje nurodyto prekių eksporto atveju duomenų perduoti nebūtina, jei:
   
               a)
            
            
               prekes priima išvežti iš susitariančiųjų šalių muitų teritorijos oro linijų bendrovė;
            
         
               b)
            
            
               prekės per antrojoje susitariančioje šalyje esančią muitinės įstaigą išvežamos oro transportu;
            
         
               c)
            
            
               išvežimo bendroji deklaracija arba eksporto muitinės deklaracija, atitinkanti bendrajai deklaracijos taikomus reikalavimus, pateikta muitinės įstaigai, kurios kompetencijai priklauso vietos, iš kurios prekės eksportuojamos, priežiūra;
            
         
               d)
            
            
               kai prekės atvežamos į muitinės įstaigą, veikiančią išvežimo iš antrosios susitariančiosios šalies muitų teritorijos vietoje, vežėjas tai muitinės įstaigai jos prašymu pateikia eksportuojamoms prekėms įforminto Sąjungos eksporto lydimojo dokumento arba bet kurio kito Šveicarijos muitinės įforminto panašaus dokumento, kuriame pateikti saugumo duomenys, kopiją.
            
         2 straipsnis
   Šis sprendimas įsigalioja kitą dieną po jo priėmimo.
   
      Priimta Vacallo 2014 m. spalio 10 d.
      
         
            ES ir Šveicarijos jungtinio komiteto vardu
         
         
            Pirmininkė
         
         Michaela SCHÄRER-RICKENBACHER